De Lange gehuldig op 60ste met bundel deur Akademie | Netwerk24
De Lange gehuldig op 60ste met bundel deur Akademie
Deur Kunsredaksie 22 Desember 2019 11:30
Die digter en skrywer Johann de Lange vier vandag sy 60ste verjaardag. 'n Huldigingsbundel oor sy werk, saamgestel deur Daniel Hugo, het pas verskyn.
'n Huldigingsbundel, Johann de Lange 60: 'n Huldiging, het pas verskyn. De Lange is op 22 Desember vanjaar sestig.
Die bundel, saamgestel deur Daniel Hugo, is die vyfde in die Suid-Afrikaanse Akademie vir Wetenskap en Kuns se huldigingsreeks vir Hertzogpryswenners. De Lange het die eer in 2011 ontvang vir sy digbundel Die algebra van nood. Volgens Hugo getuig die bydraers tot die bundel van De Lange se "vernuwende, openhartige en verrykende" omgang met die woord.
In sy voorwoord skryf Hugo dat De Lange se poësie 'n boeiende paradoks toon. "Enersyds is hy verstegnies 'n besonder vaardige vakman wat tradisionele digvorme met gemak hanteer, andersyds is hy tematies 'n uitdagende vernuwer ten opsigte van gay-erotiek. Verder is hy 'n meester van die interteks- en dié intertekste behels sowel die Afrikaanse letterkunde as die wêreldliteratuur."
De Lange het in 1982 gedebuteer as digter. Dertien bundels het uit sy pen verskyn. Hugo vervolg "sy binnehuise studeer- en stoomkamerverse word in elke bundel, deur pragtige natuurgedigte en huldigingsverse vir geesgenote in die literatuur en kunste aangevul".
Benewens digbundels het twee kortverhaalbundels asook 'n dagboek verskyn. De Lange werk ook as vertaler en bloemleser. In die huldigingsbundel is bydraes van Hugo, Erika Terblanche, Antjie Krog, Joan Hambidge, Neil Cochrane, Tanja Botha, Christo van der Westhuizen, Bernard Odendaal, Francois Smith en Tony Ullyatt vervat.
Vir die eerste keer in boekvorm is De Lange se vertaling van die Amerikaanse digter Allan Ginsberg se beroemde gedig Howl hier opgeneem. Dié vertaling word deur Ullyatt bespreek.
Vorige skrywers op wie die kollig geval het in die Akademie se huldigingsreeks, is: Adam Small, P.G. du Plessis, Pieter Fourie en Breyten Breytenbach.
Die Hertzogprys vereer literêre kunstenaars wat Afrikaans en die Afrikaanse letterkunde met hul werk verryk.